Ministru kabineta rīkojuma projekta

**“Par finansējuma piešķiršanu Daugavpils novada domei pašvaldības autoceļa “Stupiņi–Kucini–Mackeviči” topogrāfisko mērījumu un būvprojekta izstrādei”**

sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1 punktu anotācijas kopsavilkums nav aizpildāms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta (turpmāk – MK) 2003. gada 29. aprīļa noteikumu Nr. 236 “Aizsardzības ministrijas nolikums” 4.4.1 apakšpunkts.Saskaņā ar MK 2019. gada 7. maija rīkojuma Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” pasākumu Nr. 205.1. “Nodrošināt Zemessardzes kaujas spēju attīstību” (darbības rezultāts – turpināta Zemessardzes infrastruktūras pilnveidošana un reģionālo poligonu attīstība (“Lāčusils”, “Meža Mackeviči”, “Mežaine”)) tiek attīstīts militārais poligons “Meža Mackeviči” Latgalē. Atbilstoši MK 2019. gada 19. novembra rīkojumam Nr. 569 “Par valsts nekustamo īpašumu nodošanu Aizsardzības ministrijas valdījumā” Aizsardzības ministrija no Zemkopības ministrijas pārņēma valdījumā zemes vienības 2 042,68 ha platībā Daugavpils novada Vaboles, Kalupes un Līksnas pagastu teritorijā.Tā kā šobrīd norisinās darbs pie militārā poligona attīstības, ir būtiski uzlabot arī poligona pievedceļu tehnisko stāvokli. Lai pārbūvētu poligona pievedceļa “Stupiņi–Kucini–Mackeviči” segumu, nepieciešams veikt topogrāfiskos mērījumus un izstrādāt būvprojektu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Militārā poligona “Meža Mackeviči” galvenais pievedceļš ir paredzēts no valsts galvenā autoceļa A6 “Rīga–Daugavpils–Krāslava–Baltkrievijas robeža (Patarnieki)”. Lai izbūvētu galveno pievedceļu, Aizsardzības ministrija no Zemkopības / akciju sabiedrības “Latvijas valsts meži” pārņēma valdījumā zemes vienību ar kadastra apzīmējumu 4468 007 0139. Papildus ir uzsākts atsavināšanas process zemes vienības ar kadastra apzīmējumu 4494 005 0287 daļai[[1]](#footnote-1) (MK rīkojuma projekta sagatavošanas brīdī ir atdalīta zemes vienība ar kadastra apzīmējumu 4494 005 0396 0,4545 ha platībā), kas savienos poligonu ar zemes vienību ar kadastra apzīmējumu 4468 007 0139.Militārā poligona “Meža Mackeviči” rezerves pievedceļi ir plānoti pie valsts vietējās nozīmes autoceļiem.Šobrīd piekļuve pie militārā poligona “Meža Mackeviči” notiek pa grants ceļiem, kas atdalās no valsts vietējās nozīmes autoceļiem V678 “Līksna–Kalupe–Vecvārkava–Rožupe” un V679 “Tilti–Priednieki–Aizupieši”.Militāro poligonu ar valsts vietējās nozīmes autoceļu V679 “Tilti–Priednieki–Aizupieši” savieno pašvaldības autoceļš Nr. 94-9 “Stupiņi–Kucini–Mackeviči”. Minēto pievedceļu Vaboles pagastā nokļūšanai poligonā izmanto gan Nacionālie bruņotie spēki, gan Latvijas teritorijā izvietotie sabiedroto spēki. Autoceļu “Stupiņi–Kucini–Mackeviči” izmanto arī iedzīvotāji īpašumu apsaimniekošanai un piekļūšanai pie saimniecībām. Ņemot vērā minēto, Aizsardzības ministrijas interesēs ir sakārtot autoceļa “Stupiņi–Kucini–Mackeviči” segumu atbilstošā tehniskā stāvoklī.Autoceļa “Stupiņi–Kucini–Mackeviči” (nekustamā īpašuma kadastra numurs 4494 003 0232, zemes vienības kadastra apzīmējums 4494 005 0263, būves kadastra apzīmējums 4494 005 0263 001) tiesiskais valdītājs ir Daugavpils novada pašvaldība.Autoceļš atrodas paugurainā apvidū, un tam ir grants segums. Autoceļa nomales ir augstākas par brauktuvi, izveidojies apaugums, kas traucē ūdens novadīšanu no brauktuves, kā rezultātā brauktuve izskalojas, veidojas iesēdumi, rises un bedres. Ūdens novadgrāvji ir aizauguši. Autoceļa seguma tehniskais stāvoklis īpaši pasliktinās pavasaros un rudeņos. Autoceļam nav atbilstoši veidotas nobrauktuves, tām nav seguma.Ir nepieciešams uzlabot autoceļa “Stupiņi–Kucini–Mackeviči” brauktuves segumu, nodrošinot atbilstošu nestspēju (t.sk. smagās kāpurķēžu kaujas tehnikas drošai pārvietošanai ar treileri), izveidot ceļa nobrauktuves, izbūvēt caurtekas, veikt grāvju rakšanu un tīrīšanu, nodrošinot atbilstošu ūdensatvadi no ceļa seguma konstrukcijas.Lai izstrādātu autoceļa seguma pārbūves būvprojektu, nepieciešams veikt topogrāfiskos mērījumus.Pasūtītājs autoceļa “Stupiņi–Kucini–Mackeviči” topogrāfisko mērījumu un seguma pārbūves būvprojekta izstrādes darbiem ir Daugavpils novada dome. Ņemot vērā Daugavpils novada pašvaldības veiktās tirgus izpētes, ir izvēlēts pakalpojuma sniedzējs būvprojekta izstrādei (“Daugavpils novada domes būvprojekta “Daugavpils novada pašvaldības ceļa (94-9) “Stupiņi–Kucini–Mackeviči” pārbūve Vaboles pagastā” izstrāde”) par līguma summu 9 880,00 *euro* bez PVN. Attiecīgi būvprojekta izstrādes summa ir 11 954,80 *euro* ar PVN. Topogrāfisko mērījumu izstrādei (“Topogrāfiskā plāna izstrādāšana Daugavpils novada Vaboles pagasta pašvaldības ceļam (94-9) “Stupiņi–Kucini–Mackeviči”) ir izvēlēts pakalpojuma sniedzējs par līguma summu 2 200,00 *euro* bez PVN. Attiecīgi topogrāfisko mērījumu izstrādes summa ir 2 662,00 *euro* ar PVN.Lai uzsāktu pievedceļa pie militārā poligona “Meža Mackeviči” uzlabošanu, kas nepieciešams poligona turpmākajai attīstībai, Daugavpils novada domei no Aizsardzības ministrijas budžeta ir nepieciešams piešķirt finansējumu 14 617 *euro* apmērā, t. sk. PVN, pašvaldības autoceļa “Stupiņi–Kucini–Mackeviči” (būves kadastra apzīmējums 4494 005 0263 001) topogrāfisko mērījumu un būvprojekta izstrādei.Pēc autoceļa seguma pārbūves būvprojekta izstrādes Aizsardzības ministrija lems par turpmāk veicamo pārbūves darbu izdevumu segšanu.Lai nodrošinātu pašvaldības autoceļa “Stupiņi–Kucini–Mackeviči” topogrāfisko mērījumu un būvprojekta izstrādi, Aizsardzības ministrija noslēgs sadarbības līgumu ar Daugavpils novada domi par piešķirto finansējumu, nosakot piešķirtā finansējuma izlietojuma kontroli, kā arī Daugavpils novada domes atbildību par grāmatvedības datu pareizību un finanšu līdzekļu izlietojumu atbilstoši plānotajam. |
|  |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Daugavpils novada pašvaldība |
| 4. | Cita informācija | MK rīkojuma projekta izpilde tiks nodrošināta no Aizsardzības ministrijas 2020. gada budžeta programmā 33.00.00 “Aizsardzības īpašumu pārvaldīšana” paredzētajiem līdzekļiem 14 617 *euro* apmērā, veicot nepieciešamo līdzekļu pārdali budžeta programmas ietvaros no kapitālajiem izdevumiem uz kapitālo izdevumu transfertiem.MK rīkojums stāsies spēkā tā parakstīšanas brīdī. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK rīkojums ietekmēs Daugavpils novada pašvaldību, kura ir atbildīga par pakalpojuma sniedzēja izvēli topogrāfisko mērījumu un būvprojekta izstrādei un noslēgto līgumu īstenošanas uzraudzību. Pēc topogrāfisko mērījumu un būvprojekta izstrādes un būvdarbu pabeigšanas tiks uzlabota pašvaldības autoceļa “Stupiņi–Kucini–Mackeviči” seguma kvalitāte, kas ietekmēs Nacionālos bruņotos spēkus, Latvijas teritorijā izvietotos sabiedroto spēkus un Daugavpils novada iedzīvotājus. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Nav attiecināms. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Valsts aizsardzības militāro objektu un iepirkumu centrs, Daugavpils novada pašvaldība |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālā izdevuma “Latvijas Vēstnesis” elektroniskajā tīmekļa vietnē [*www.vestnesis.lv*](http://www.vestnesis.lv).  |

Ministru prezidenta biedrs,

aizsardzības ministrs A. Pabriks

I. Buda, tālr. 67335031

Inara.Buda@mod.gov.lv

1. Informatīvais ziņojums “Par zemes vienības daļas atsavināšanu Daugavpils novada Vaboles pagastā valsts aizsardzības vajadzībām” MK izskatīts 2019. gada 19. novembrī. [↑](#footnote-ref-1)